CELEX: 
Language: mt
Date: 2022-03-29 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament (KE) Nru 273/2004 tal-Parlament Ewropew u tal-Kunsill u r-Regolament tal-Kunsill (KE) Nru 111/2005 rigward l-inklużjoni ta’ ċerti prekursuri tad-droga fil-lista ta’ sustanzi skedati

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Il-prekursuri tad-droga huma s-sustanzi kimiċi li jistgħu jintużaw għall-manifattura illeċita ta’ drogi narkotiċi jew sustanzi psikotropiċi. Ir-Regolament (KE) Nru 273/2004 tal-Parlament Ewropew u tal-Kunsill
                  1
                jistabbilixxi miżuri għall-monitoraġġ tal-kummerċ tal-prekursuri tad-droga fl-UE, filwaqt li r-Regolament tal-Kunsill (KE) Nru 111/2005
                  2
                jirregola l-kummerċ tal-prekursuri tad-droga bejn l-UE u l-pajjiżi terzi.
            
            
               Iż-żewġ Regolamenti jimplimentaw flimkien il-miżuri previsti mill-Artikolu 12 tal-Konvenzjoni tan-Nazzjonijiet Uniti kontra t-Traffiku Illeċitu fi Drogi Narkotiċi u Sustanzi Psikotropiċi tad-19 ta’ Diċembru 1988
                  3
                (“Il-Konvenzjoni tan-NU tal-1988”).
            
            
               Il-prekursuri tad-droga jistgħu jkunu sustanzi skedati (elenkati fl-Annessi taż-żewġ Regolamenti, b’diversi obbligi legali marbuta skont il-kategorija tagħhom - liċenzja, reġistrazzjoni, awtorizzazzjoni ta’ esportazzjoni/importazzjoni eċċ.). Il-prekursuri tad-droga jistgħu wkoll ikunu sustanzi mhux skedati li jfisser li mhumiex elenkati fl-Annessi. Kull Stat Membru jista’ jadotta l-miżuri meħtieġa biex l-awtoritajiet kompetenti tiegħu jkunu f’pożizzjoni li jikkontrollaw u jimmonitorjaw transazzjonijiet suspettużi li jinvolvu sustanzi mhux skedati. 
            
            
               L-awtoritajiet kompetenti nazzjonali indikaw il-qbid tal-etil alfa-fenilaċetoaċetat (EAPA) u tal-metil 3-osso-2-(3,4-metilenediossifenil)butanoat (MAMDPA). 
            
            
               L-EAPA jintuża biex jiġi prodott il-1-Fenil-2-propanon (P-2-P), magħruf ukoll bħala benżil metil keton (BMK). Il-BMK bħala prekursur tal-amfetammina u l-metamfetammina. 
            
            
               L-MAMDPA jintuża biex jiġi prodott it-3,4-Metilenediossifenilpropan-2-on (PMK), li, fih innifsu, huwa prekursur tat-3,4-metilenediossimetamfetammina (MDMA), magħruf b’mod komuni bħala “ekstasi”.
            
            
               L-amfetammina, il-metamfetammina u l-MDMA huma xi wħud mill-aktar drogi komuni li jiġu prodotti b’mod illeċitu fl-UE, li għandhom konsegwenzi serji għas-saħħa tal-bniedem
            
            
               Il-BMK, kif ukoll xi wħud mill-preprekursuri l-oħra tiegħu li huma simili ħafna għall-EAPA (bħall-metil alfa-fenilaċetoaċetat (MAPA) jew l-alfa-fenilaċetoaċetammid (APAA)), kif ukoll l-PMK diġà huma sustanzi skedati fir-Regolamenti. 
            
            
               Wara l-kontroll strett tas-sustanzi skedati msemmija hawn fuq, l-EAPA u l-MAMDPA ġew iddiżinjati mill-organizzazzjonijiet kriminali b’tali mod biex jevitaw dawn il-kontrolli. Għalhekk, l-EAPA u l-MAMDPA jenħtieġ li jkunu skedati wkoll fil-livell tal-UE biex jiġu rinforzati l-kontroll u l-monitoraġġ tagħhom. L-iskedar se jipprovdi l-mezzi legali lill-awtoritajiet nazzjonali biex jiġġieldu b’mod effettiv kontra l-użu tagħhom fil-produzzjoni illeċita tad-drogi narkotiċi.  
            
            
               Il-Kummissjoni għandha setgħa diskrezzjonali fir-rigward tal-kategorija li fiha jrid jiġi skedat prekursur tad-droga. 
            
            
               Is-sustanzi skedati fil-Kategorija 1 joħolqu l-akbar riskju meta jiġu ddevjati u normalment jiġu inkorporati bis-sħiħ jew parzjalment fil-molekula tad-droga narkotika jew tas-sustanza psikotropika. Ir-Regolamenti stabbilew l-aktar miżuri stretti ta’ kontroll u monitoraġġ għal sustanzi bħal dawn: iridu jinħażnu f’bini sigur (eż. serraturi, sorveljanza bil-video cameras, eċċ.); kull operatur li jaħdem b’dawn is-sustanzi għandu bżonn liċenzja; jeħtieġu wkoll awtorizzazzjoni ta’ importazzjoni u esportazzjoni. 
            
            
               L-EAPA u l-MAMDPA jenħtieġ li jiġu skedati bħala sustanzi tal-Kategorija 1 minħabba li jistgħu jiġu trasformati faċilment biex jappoġġaw il-produzzjoni tal-metamfetammina, l-amfetammina u l-MDMA u l-problemi soċjali u ta’ saħħa pubblika sussegwenti relatati mal-konsum ta’ dawn id-drogi narkotiċi huma kbar.  
            
            
               Abbażi tal-informazzjoni disponibbli, l-EAPA u l-MAMDPA ma għandhom l-ebda użi leċiti magħrufa, ħlief ir-riċerka. Għalhekk, l-iskedar tagħhom fil-Kategorija 1 mhux se toħloq piż amministrattiv sinifikanti fuq l-operaturi ekonomiċi u l-awtoritajiet kompetenti. 
            
            
               2.KONSULTAZZJONIJIET QABEL L-ADOZZJONI TAL-ATT
            
            
               F’konformità mal-Ftehim Interistituzzjonali dwar it-Tfassil Aħjar tal-Liġijiet tat-13 ta’ April 2016
                  4
               , twettqu konsultazzjonijiet xierqa u trasparenti, inkluż fil-livell tal-esperti, bi tħejjija għal dan l-att delegat. Il-Grupp ta’ Esperti dwar il-Prekursuri tad-Droga iddiskuta u laqa’ tajjeb il-proposta matul il-laqgħat tiegħu fis-26-27 ta’ Ottubru 2021. 
            
            
               L-abbozz ġie ppubblikat għall-feedback fuq il-portal “Have-your-say”. Wasal kumment favorevoli wieħed. 
            
            
               L-abbozz ġie nnotifikat abbażi tal-Artikolu 2(9)(2) tal-Ftehim dwar l-Ostakli Tekniċi għall-Kummerċ. Ma wasal l-ebda kumment. 
            
         
         
            
               3.ELEMENTI ĠURIDIĊI TAL-ATT DELEGAT
            
            
               Abbażi tal-Artikolu 15 tar-Regolament (KE) Nru 273/2004 u l-Artikolu 30a tar-Regolament (KE) Nru 111/2005, il-Kummissjoni għandha s-setgħa li tadotta atti delegati sabiex tadatta l-Annessi għal xejriet ġodda fid-devjazzjoni tal-prekursuri tad-droga.
            
            
               Ir-Regolament (KE) Nru 273/2004 u r-Regolament (KE) Nru 111/2005 huma relatati ħafna. Dawn jimplimentaw b’mod konġunt il-miżuri previsti fl-Artikolu 12 tal-Konvenzjoni tan-Nazzjonijiet Uniti tal-1988. Għalhekk, il-ġbir flimkien ta’ żewġ setgħat ibbażati fuq atti leġiżlattivi bażiċi differenti f’att delegat wieħed huwa ġġustifikat minħabba r-rabta materjali mill-qrib bejn is-setgħat inkwistjoni.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 29.3.2022
            
            
               li jemenda r-Regolament (KE) Nru 273/2004 tal-Parlament Ewropew u tal-Kunsill u r-Regolament tal-Kunsill (KE) Nru 111/2005 rigward l-inklużjoni ta’ ċerti prekursuri tad-droga fil-lista ta’ sustanzi skedati 
               
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (KE) Nru 273/2004 tal-Parlament Ewropew u tal-Kunsill tal-11 ta’ Frar 2004 dwar prekursuri tad-droga
                  5
               , u b’mod partikolari l-Artikolu 15 tiegħu, 
            
            
               Wara li kkunsidrat ir-Regolament tal-Kunsill (KE) Nru 111/2005 tat-22 ta’ Diċembru 2004 li jistabbilixxi regoli għall-monitoraġġ ta’ kummerċ fil-prekursuri ta’ drogi bejn l-Unjoni u pajjiżi terzi
                  6
               , u b’mod partikolari l-Artikolu 30a tiegħu,
            
            
               Billi:
            
            
               (1)Ir-Regolament (KE) Nru 273/2004 jistabbilixxi miżuri għall-monitoraġġ tal-kummerċ fil-prekursuri tad-droga fl-Unjoni, filwaqt li r-Regolament (KE) Nru 111/2005 jirregola l-kummerċ fil-prekursuri tad-droga bejn l-Unjoni u pajjiżi terzi. L-Anness I tar-Regolament (KE) Nru 273/2004 u l-Anness tar-Regolament (KE) Nru 111/2005 fihom lista ta’ sustanzi skedati li huma soġġetti għal għadd ta’ miżuri ta’ kontroll u ta’ monitoraġġ armonizzati previsti f’dawk ir-Regolamenti.
            
            
               (2)L-awtoritajiet kompetenti nazzjonali rrappurtaw il-qbid tal-etil alfa-fenilaċetoaċetat (EAPA) u tal-metil 3-osso-2-(3,4-metilenediossifenil)butanoat (MAMDPA) fil-kuntest tal-manifattura illeċita tad-drogi narkotiċi. 
            
            
               (3)L-EAPA jintuża biex jiġi prodott il-1-Fenil-2-propanon (P-2-P), magħruf ukoll bħala benżil metil keton (BMK). Il-BMK bħala prekursur tal-amfetammina u l-metamfetammina. 
            
            
               (4)L-MAMDPA jintuża biex jiġi prodott it-3,4-Metilenediossifenilpropan-2-on (PMK), li, fih innifsu, huwa prekursur tat-3,4-metilenediossimetamfetammina (MDMA), magħruf b’mod komuni bħala “ekstasi”.
            
            
               (5)L-amfetammina, il-metamfetammina u l-MDMA huma xi wħud mill-aktar drogi komuni li jiġu prodotti b’mod illeċitu fl-Unjoni. Għandhom konsegwenzi serji għas-saħħa tal-bniedem u qed jikkawżaw problemi serji soċjali u ta’ saħħa pubblika fi wħud mir-reġjuni tal-Unjoni. 
            
            
               (6)Għalhekk, l-EAPA u l-MAMDPA jenħtieġ li jkunu skedati fil-livell tal-Unjoni biex jiġu rinforzati l-kontroll u l-monitoraġġ tagħhom. 
            
            
               (7)Is-sustanzi skedati elenkati fl-Anness I tar-Regolament (KE) Nru 273/2004 u fl-Anness tar-Regolament (KE) Nru 111/2005 huma maqsuma f’kategoriji li għalihom japplikaw miżuri differenti, sabiex jintlaħaq bilanċ proporzjonat bejn il-livell ta’ riskju maħluq minn kull sustanza speċifika u l-piż fuq il-kummerċ leċitu. Il-kontrolli u l-miżuri ta’ monitoraġġ l-aktar stretti japplikaw għas-sustanzi fil-Kategorija 1. 
            
            
               (8) L-EAPA u l-MAMDPA, bħala prekursuri tal-amfetammina, tal-metamfetammina u tal-MDMA, joħolqu theddid sinifikanti għas-saħħa soċjali u pubblika fl-Unjoni. Ma għandhom l-ebda produzzjoni, kummerċ jew użu leċitu magħruf, ħlief għal skopijiet ta’ riċerka. Għalhekk, l-inklużjoni tagħhom fil-Kategorija 1 fl-Anness I tar-Regolament (KE) Nru 273/2004 u fil-Kategorija 1 fl-Anness tar-Regolament (KE) Nru 111/2005 tkun rispons xieraq biex jiġi evitat l-użu tagħhom fil-manifattura illeċita tad-drogi narkotiċi u, fl-istess ħin, ma toħloqx piż amministrattiv żejjed sinifikanti għall-operaturi ekonomiċi u għall-awtoritajiet kompetenti fl-Unjoni.
            
         
         
            
               (9)Għalhekk jenħtieġ li r-Regolamenti (KE) Nru 273/2004 u (KE) Nru 111/2005 jiġu emendati skont dan.
            
            
               (10)Ir-Regolamenti (KE) Nru 273/2004 u (KE) Nru 111/2005 flimkien jimplimentaw ċerti dispożizzjonijiet tal-Konvenzjoni tan-Nazzjonijiet Uniti kontra t-Traffikar Illeċitu fi Drogi Narkotiċi u Sustanzi Psikotropiċi, li saret fi Vjenna fl-20 ta’ Diċembru 1988 u li ġiet approvata bid-Deċiżjoni tal-Kunsill 90/611/KEE
                  7
               . Fid-dawl tar-rabta sostantiva mill-qrib bejn is-setgħat f’dawk iż-żewġ Regolamenti, huwa xieraq li l-emendi jiġu adottati permezz ta’ att delegat wieħed,
            
            
               ADOTTAT DAN IR-REGOLAMENT:
            
            
               Artikolu 1 
               Emendi għar-Regolament (KE) Nru 273/2004
            
            
               L-Anness I tar-Regolament (KE) 273/2004 huwa emendat skont l-Anness I ta’ dan ir-Regolament.
            
            
               Artikolu 2 
                  Emendi għar-Regolament (KE) Nru 111/2005
            
            
               L-Anness tar-Regolament (KE) Nru 111/2005 huwa emendat skont l-Anness II ta’ dan ir-Regolament.
            
            
               Artikolu 3
            
            
               Dħul fis-seħħ 
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 29.3.2022
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
               
            
         
         
            
                  
                     (1)
                  
                        Ir-Regolament (KE) Nru 273/2004 tal-Parlament Ewropew u tal-Kunsill tal-11 ta’ Frar 2004 dwar prekursuri tad-droga, ĠU L 47, 18.2.2004, p. 1.
               
               
                  
                     (2)
                  
                        Ir-Regolament tal-Kunsill (KE) Nru 111/2005 tat-22 ta’ Diċembru 2004 li jistabbilixxi regoli għall-monitoraġġ ta’ kummerċ fil-prekursuri ta’ drogi bejn l-Unjoni u pajjiżi terzi, ĠU L 22, 26.1.2005, p. 1.
               
               
                  
                     (3)
                  
                        ĠU L 326, 24.11.1990, p. 57.
               
               
                  
                     (4)
                  
                        ĠU L 123, 12.5.2016, p. 10.
               
               
                  
                     (5)
                  
                        ĠU L 47, 18.2.2004, p. 1. 
               
               
                  
                     (6)
                  
                        ĠU L 22, 26.1.2005, p. 1.
               
               
                  
                     (7)
                  
                        Id-Deċiżjoni tal-Kunsill 90/611/KEE tat-22 ta’ Ottubru 1990 fir-rigward tal-konklużjoni, f’isem il-Komunità Ekonomika Ewropea, tal-Konvenzjoni tan-Nazzjonijiet Uniti Kontra t-Traffiku Illeċitu ta’ Drogi Narkotiċi u Sustanzi Psikotropiċi (ĠU L 326, 24.11.1990, p. 56).
               
            
      
    ---documentbreak--- 
      
         
         
            
               ANNESS I 
            
            
            
               Fir-Regolament (KE) Nru 273/2004, fl-Anness I, fit-tabella tal-Kategorija 1, jiddaħħlu l-entrati li ġejjin fil-lista ta’ sustanzi fil-post xieraq skont is-sekwenza tal-Kodiċi tan-Nomenklatura Magħquda: 
            
            
                     
                        Sustanza
                     
                  
                  
                     
                        Deżinjazzjoni NM (jekk hi differenti)
                     
                  
                  
                     
                        Kodiċi NM
                     
                  
                  
                     
                        Nru CAS
                     
                  
               
                     
                        “etil alfa-fenilaċetoaċetat (EAPA) (*)
                     
                  
                  
                     
                         
                     
                  
                  
                     
                        Ex 2918 30 00
                     
                  
                  
                     
                        5413-05-8
                     
                  
               
                     
                        metil 3-osso-2-(3,4-metilenediossifenil)butanoat (MAMDPA) (**)
                     
                  
                  
                     
                        metil 3-osso-2-(3,4-metilenediossifenil)butanoat
                     
                  
                  
                     
                        Ex 2932 99 00
                     
                  
                  
                     
                        1369021-80-6
                     
                  
               
               (*) magħruf ukoll bħala etil 3-osso-2-fenilbutanoat, skont il-IUPAC (l-Unjoni Internazzjonali tal-Kimika Pura u Applikata).
            
            
               (**) magħruf ukoll bħala metil 2-(2H-1,3-benżodiossol-5-il)-3-ossobutanoat, skont il-IUPAC.”.
            
            
               ANNESS II 
            
            
            
               Fir-Regolament (KE) Nru 111/2005, fl-Anness, fit-tabella tal-Kategorija 1, jiddaħħlu l-entrati li ġejjin fil-lista ta’ sustanzi fil-post xieraq skont is-sekwenza tal-Kodiċi tan-Nomenklatura Magħquda: 
            
            
                     
                        Sustanza
                     
                  
                  
                     
                        Deżinjazzjoni NM (jekk hi differenti)
                     
                  
                  
                     
                        Kodiċi NM
                     
                  
                  
                     
                        Nru CAS
                     
                  
               
                     
                        “etil alfa-fenilaċetoaċetat (EAPA) (*)
                     
                  
                  
                     
                         
                     
                  
                  
                     
                        Ex 2918 30 00
                     
                  
                  
                     
                        5413-05-8
                     
                  
               
                     
                        metil 3-osso-2-(3,4-metilenediossifenil)butanoat (MAMDPA) (**)
                     
                  
                  
                     
                        metil 3-osso-2-(3,4-metilenediossifenil)butanoat
                     
                  
                  
                     
                        Ex 2932 99 00
                     
                  
                  
                     
                        1369021-80-6
                     
                  
               
               (*) magħruf ukoll bħala etil 3-osso-2-fenilbutanoat, skont il-IUPAC (l-Unjoni Internazzjonali tal-Kimika Pura u Applikata).
            
            
               (**) magħruf ukoll bħala metil 2-(2H-1,3-benżodiossol-5-il)-3-ossobutanoat, skont il-IUPAC.”.